《哭梁未央先生》
明代·张穆

天心去汉祚，风云失其时。闯贼倾宇内，边腹遂不支。

岂知代谢日，乃与吾生期。吾友天下士，志节称古仪。

平居辨生死，气义明安危。高怀薄云汉，迅笔驰蛟螭。

世末求贤良，粤尚一旅师。当谓应昌运，出则为鼎鼒。

尊俎可折冲，兵食无以资。九牧趋一羊，冠履多倒施。

重关漫不戒，敌岂从天遗。惟公殉大义，束带扬须眉。

上辞列圣祖，下告宗庙私。殒身没深渊，比宋三男儿。

作者简介：（1607—1688以后）明末清初广东东莞人，字穆之，号铁桥。工诗，善画马，能击剑。壮年往来吴中，结交知名之士。后归隐罗浮山。所画山水有生气。年八十余，尚步履如飞。有《铁桥山人稿》。